धनबाद न्यायाधीश मौत मामला: सीबीआई ने जानकारी देने पर पांच लाख का इनाम घोषित किया
सीबीआई ने कहा कि यदि किसी के पास इस मामले से जुड़ी महत्वपूर्ण जानकारी है तो वह जांच एजेंसी से साझा कर सकता है। नोटिस के मुताबिक, इस मामले से जुड़ी महत्वपूर्ण जानकारी देने वाले व्यक्ति को पांच लाख रुपये का नकद इनाम दिया जाएगा।
नयी दिल्ली। केन्द्रीय अन्वेषण ब्यूरो (सीबीआई) ने धनबाद के न्यायाधीश उत्तम आनंद की कथित हत्या के बारे में महत्वपूर्ण जानकारी देने वाले व्यक्ति को पांच लाख रुपये का इनाम देने की घोषणा की है। सीबीआई के अधिकारियों ने रविवार को यह जानकारी दी। सीबीआई ने इस संबंध में एक नोटिस जारी कर कहा कि न्यायाधीश उत्तम आनंद को 28 जुलाई को एक ऑटोरिक्शा ने कुचल दिया था और उनकी मौत हो गयी थी।सीबीआई ने कहा कि यदि किसी के पास इस मामले से जुड़ी महत्वपूर्ण जानकारी है तो वह जांच एजेंसी से साझा कर सकता है। नोटिस के मुताबिक, इस मामले से जुड़ी महत्वपूर्ण जानकारी देने वाले व्यक्ति को पांच लाख रुपये का नकद इनाम दिया जाएगा। इस मामले में आरोपी ऑटोरिक्शा चालक लखन वर्मा और उसका साथी राहुल वर्मा सीबीआई ने की हिरासत में हैं।गौरतलब है कि गत 28 जुलाई को 49 वर्षीय न्यायाधीश उत्तम आनंद जब सुबह की सैर कर रहे थे तभी एक ऑटोरिक्शा ने उन्हें कुचल दिया था जिससे उनकी मौत हो गयी। सीसीटीवी फुटेज में देखा जा सकता है कि न्यायाधीश आनंद रणधीर वर्मा चौक के नजदीक एक चौड़ी सड़क के किनारे सैर कर रहे थे कि तभी अचानक एक ऑटोरिक्शा उनकी तरफ बढ़ता है और उन्हें पीछे से टक्कर मार वहां से फरार हो जाता है।